title: "Fliigerhalen 25/28 (S\u00f6l)"
text: "Hali 25 en 28 sen Fliigerhalen, diar dit Militeer br\u00fckt heer fuar ee\u0111er jaar Fliigers en H\u00fc\u00fcvskr\u00fc\u00fcwers t\u00f6 lukin.\n\nDi Halen uur sent 2005 sa gur \u00fcs ek muar n\u00fctet.\nJa staan \u00f6ner Teenkstairensk\u00fc\u00fcl, aurdat dit senerlig Bechningen sen.\n\nT\u00f6hopfaating fan di Biskriiwing\nDat Amt fuar Teenkstairensjuts heer biskrewen, wat aur di Bechningen senerlig es, en hurom di ek ofrewen uur skel.\n\nHali me Aurskot fan Beton (Hali 25)\nDi Hali uur fan en gurt Giw\u00f6lbi deekt, wat wan Betonripen maaket es. Des Ripen gung twerk en langs \u00f6ner di Aurskot hen. \n\u00d6n di Achtersir giar di Aurskot rocht wat diiper dial \u00fcs \u00f6n di Fuar\u0111ersir, wat hent\u00f6 Nuur\u0111en weeget.\nDi Ripenkonstruktsjoon giar achtern dial bit hent\u00f6 di Gr\u00fcnj, en fuar di Forbining staan achtern Betonst\u00f6lpen. Twesken des St\u00f6lpen es ek techtm\u00fc\u00fcret uuren.\n\nAchtern en bisirs sen \u00d6nbechningen fuar litjer Halen en Warekstairen, sa \u00fcs uk Baarir\u00fcmen en H\u00fcsjes.\nEn Nuur\u0111erwuch jeft et ek, di hiili Flechi es en gurt iirsern Toor, wat en iipen sk\u00fc\u00fcv ken. Diarbi klapt dit t\u00f6hop \u00fcs en Ziehharmoonika.\nAur des Toor langs giar en lung Reeg fan Wininger.\n\u00d6n di Uastersir staant en \u00d6nbechning me jen Laag. \u00d6n di S\u00fc\u0111er- en Weestersir heer dat wuchtigi \u00d6nbechning tau Laagen, en diarbenen sen forskelig R\u00fcmen sa \u00fcs Kontoori, Warekstairen, Manskepsr\u00fcmen t\u00f6 finj.\n\n\u00d6n di Huken bit\u00f6 di Nuur\u0111erwuch sen gurt Torner s\u00f6ner Wininger \u00f6nbecht, en des haa sa tjuk Aurskoten, dat em diar \u00fcp uk Kanuunen henstel en diarme sjit k\u00fcr.\n\nAur Hali 25 es jit senerk, dat di ek langsen s\u00f6ner Nuur\u0111erwuch wesen es. Di jest Jaaren ging fan biiring Siren ombi 5 Meeters Wuch fan di Huken wech, en aur dat (waarskiints holten) Toor ging uk M\u00fc\u00fcrstiiner langs. Iin \u00f6n des Wuchstrip wiar soks Wininger iinbecht, en bisirs dat Toor wiar fjuur Wininger \u00f6n ark Sir.\n\n\u00d6n di Torner wiar jerer D\u00fc\u00fcren en Wininger.\n\nHali me iirsern St\u00f6lpen en Draiers (Hali 28)\nLangs aur di Hali gung fjuur wuchtigi Iirsendraiers hen, wat boowen \u00f6n di Meren sp\u00fct t\u00f6hoplaap.\nAurdes falt dat Taak fan di Knip t\u00f6 biiring Siren of.\nTwerk t\u00f6 des Draiers sen mener tjuk Draiers iinbecht, wat di Kraam wat stabiiler maaki.\n\nDat Toor es fuar't Miist lik becht \u00fcs dit fan Hali 25, en sa jeft et diar uk niin Nuur\u0111erwuch.\n\u00dcs em deling weet, es Hali 25 ombecht uuren, aurdat et me dat Toor fan Numer 28 sa gur ging.\n\nAur't Toor langs giar en lung Bjen fan Wininger, hurfan di hiili Hali h\u00f6\u00f6r Leecht fo.\n\u00d6n di S\u00fc\u0111ersir sen hok \u00d6nbechningen t\u00f6 biluki, wat jen Laag haa. Des sen \u00fcs Warekstairen en litjer Halen \u00f6n di Gang wesen.\n\n\u00d6n di Uaster- en Weestersir sen \u00d6nbechningen me tau of muar Laagen t\u00f6 se, en des sen fuar di forskeligst Saaken nemen uuren.\n\n\u00dcs uk bi Hali 25 jeft et tau wuchtigi Torner me tjuk Taaken fan Beton, hur em me Kanuunen fan sjit k\u00fcr, wan b\u00fctl\u00f6ning Fliigers kemen wiar.\n\nHurom em di bihual skul\n\n- Aurseeting fan en Meening -\nHalen fan des Gurthair sen deling noch ek muar t\u00f6 bitaali, wat uk me di \u0101pskailig hoog L\u00f6nprisen \u00fcp S\u00f6l t\u00f6hophingt.\nDi Aart fan di Bechningen kumt fan di twuntiger Jaaren, en senerk di Konstruktsjoon fan di D\u00fc\u00fcren es sa gur, dat di aur bal 50 Jaaren sa gur \u00fcs ek foranert uur.\nDi Halen sen bit hent\u00f6 2005 \u00f6n di Gang wesen en paset uuren. \u00d6nlaagen \u00fcs di Heitsung en hok \u00fc\u0111er Kraam skel bluat d\u00f6\u00f6rluket uur en da we\u0111er \u00f6n di Gang kum.\nDat Ruar Kr\u00fcts heer di Hali bit hent\u00f6 di Uurs fan 2011 \u00fcs Laager bin\u00fctet, en ja wel di Plaats ek hol t\u00f6beekd\u00f6..\nDi B\u00fc\u00fcrf\u00f6\u00f6ger wel di Hali 28 hol \u00fcs Katastroofensjutshali haa. Em k\u00fcr al \u00fctprobiari, hur gur dit giar, wan em hok h\u00f6nert Liren ewakuiari skul.\nDi Halen lii mal zentraal \u00fcp S\u00f6l. Wan di F\u00fc\u00fcrweer Hali 25 nem en dat Ruar Kr\u00fcts Hali 28, da k\u00fcr em aural rocht gau henkum.\n\nEn da es dit jit ek bluat en Fraagi aur't Jil; em k\u00fcr diarme uk weegi, dat em me san Teenkstair wat Gurs bigen ken.\n\nDi Plaats k\u00fcr da jit \u00fcs Parkplaats fuar't Engelsk Kiino of di Sporthali gung, sa dat em d\u00f6\u00f6r dat Biotoop, wat fan dit L\u00f6n jit uur skel, hent\u00f6 dit of des spatsiari k\u00fcr. \nWan uk ek klaar es, we\u0111er dat Kiino staan bleft: Di Sporthali heer di Gimiindi al aurnemen.\n\nWan di Teenkstairen diar staan blef, da k\u00fcr ja fan jaar ual \u0100pgaav, fuar di Rusen \u00fcpt\u00f6pasi, hent\u00f6 en lik sa wichtige \u0100pgaav kum: \n\n\u00dcs Bolwerki t\u00f6\u00f6gen Spekulanten.\n\nGalerii\nMe Help fan di Bechningshof \u00f6n Weesterl\u00f6n uur't m\u00f6\u00f6gelk en maaki beeter Skelter.\n\nSkeltern fan 2020\n\nHali 28 waar fan di Gimiindi S\u00f6l \u0101paarbert en uur n\u00fc fuar di Katastroofensk\u00fc\u00fcl fan dit DRK n\u00fctet. \nDi gleesen Leechtliist aur di D\u00fc\u00fcren \u00f6n Nuur\u0111en sen wech, en di Kl\u00f6\u00f6r fan di D\u00fc\u00fcren waar uk foranert.\n\nLuki uk jir\n\n L\u00f6nsamt fuar Teenkstairen \u00f6n Sleeswig-Holstiin\n\nTeenkstairen (S\u00f6l)\nSenerk Bechningen"